‘‘সাম্প্রদায়িক অসন্তোষ থেকে দূরে থাকেন যাঁরা, তাঁদের বিবেকই নাকি আগে চুলকে ওঠে’’।
অফিসটাইমের হালকা ভিড় বাসে এমন মন্তব্য এই মুহূর্তে ভাইরাল। মোবাইলের পেটে কাতুকুতু দিতে দিতে বাবুসকল এমন নির্দোষ মন্তব্য করে নিজেদের বিবেক সাফ রাখছেন। পাশ থেকে এমন মন্তব্যও শোনা যাচ্ছে— ‘‘বাড়িতে আগুন লাগলে কি কেউ ফেসবুক আর হোয়াটসঅ্যাপে টিপটিপ করতে পারে?’’
এটা কি কেউ ভেবে দেখছেন, এই মুহূর্তে বাদুড়িয়া বা সংলগ্ন এলাকায় যাঁরা আতঙ্কে দিন কাটাচ্ছেন, তাঁদের মধ্যে ঠিক কতজন ফেসবুক বা হোয়াটসঅ্যাপের কারবারি? উপদ্রুতদের মধ্যে ঠিক কতজন স্মার্টফোন ইস্তেমাল করতে পারেন? দাঙ্গা (যদিও এই ঘটনাকে এই ভয়াবহ নামে ডাকার ইচ্ছে এই প্রতিবেদকের নেই) যারা বাধায়, তারা পেশাদার। তারা এদেশে চিরকালই ওৎ পেতে থেকেছে। এরা প্রফেশনাল। এ কথা বলেছেন সমরেশ বসু, বলেছেন সাদাত হাসান মান্টো, বলেছেন কিষণ চন্দর। কিন্তু মুশকিল এই, এই প্রফেশনালদের সঙ্গে বিবেকিদের কোনও সংলাপ কখনও হয়নি।
তা হলে কি বৃথা গিয়েছে মান্টো বা সমরেশের কলম? ‘ঠান্ডা গোস্ত’ বা ‘আদাব’-এর এর মতো ছোটগল্প কি এতদিনেও কোনও প্রভাব ফেলেনি ভারতবাসীর মনে? সোশ্যাল মিডিয়ায় উটকো কেউ একটা পোস্ট দিল আর তার জন্য বিপন্ন হয়ে পড়লেন হাজার হাজার মানুষ— এ কি খেলামামার হাট! এত ঠুনকো ভিত তো কোনও ধর্মেরই হতে পারে না! প্রতিটি ধর্মের শিকড়েই রয়েছে হাজার হাজার বছেরর মনীষা। কয়েকটা ভুঁইফোঁড় কি তাকে উচ্ছিন্ন করতে পারে?
ফেসবুকে জনৈক শৌভিক সরকারের পোস্ট থেকে কী করে বিপন্ন হন লালন শাহ বা চৈতন্যদেব? কী করে ‘যত মত তত পথ’-এর এই বাংলায় সেদিনের সোশ্যাল মিডিয়া এসে ধ্বংস করে দিতে পারে সহনশীলতার বাতাববরণ? প্রশ্নগুলো জব্বর ক্লিশে।

এই বিষয়ে অন্যান্য খবর

শান্তি ফেরাতে শুধু পুলিশের উপরে ভরসা নয়, নতুন সিদ্ধান্ত জানালেন মুখ্যমন্ত্রী


কিন্ত, ১৯৪৬ সাল থেকে ব্যবহৃত হতে হতে দাঙ্গাও কি ক্লিশে নয়? কাঁটা দিয়েই কাঁটা তুলতে হয়, লাঠির ওযুধ লাঠিই। তাই দাঁতের বদলে দাঁত, চোখের বদলে চোখ-নীতিকে কার্যকর করতে যাঁরা অস্ত্র নিয়ে পথে নেমেছেন, তাঁদের কাছে নান্দনিকতা রক্ষার কোনও মানে হয় না। গত দু’দিনে সোশ্যাল মিডিয়াই রুখে দাঁড়াল এই উড়ো আপদের সামনে। লাঠি নয়, সোঁটা নয়, বাদুড়িয়ার ঘটনায় অতি সাধারণ কথায় নিজেদের আর্তিকে অসংখ্য মানুষ তুলে ধরলেন নিজেদের ফেসবুক পোস্ট-এ।
এই মর্মে কেউ কেউ ওজর তুলেছিলেন, এখনও পর্যন্ত আমরা নাকি সোশ্যাল মিডিয়ার উপযুক্ত নই। আগে যোগ্য হই, তার পরে না হয় সোশ্যাল মিডিয়া ব্যবহার করার অনুমতি পাওয়া যাবে। তদ্দিন বন্ধ থাক ফেসবুক, টুইটার। এই বক্তব্যকে নস্যাৎ করে যাঁরা ব্যক্তিগত অভিজ্ঞতা আর ভাবনাকে তুলে ধরল ফেসবুকে, তাঁরা কেউ মান্টো বা সমরেশ নন। তাঁরা একান্ত ভাবেই আমি-তুমি-সে। প্রমাণিত হল, সোশ্যাল মিডিয়ার পাপ সোশ্যাল মিডিয়াই ধুয়ে দেয়।
এখানে রইল তেমন কতগুলি পোস্ট। আপনিও আপনার বক্তব্য যোগ করুন কমেন্ট বক্সে। সদ্‌ভাবনাকে দিয়ে রুখে দিন কিছু পেশাদার দুষ্কৃতীর উদ্দেশ্য। 
• লিখলেন কবি হিন্দোল ভট্টাচার্য

• কবি সাম্যব্রত জোয়ারদার

• গবেষক সমাজবিদ, স্নায়ুবিজ্ঞানী গর্গ চট্টোপাধ্যায়

• প্রকাশক মারুফ হোসেন

• কবি কুন্তল মুখোপাধ্যায়

• মহাকাশ বিজ্ঞানী তাপস দাস